רון דרמר

רון דרמר (באנגלית: Ron Dermer; נולד ב-16 באפריל 1971, כ"א בניסן ה'תשל"א) הוא פוליטיקאי ודיפלומט ישראלי יליד ארצות הברית, כיהן כשר לעניינים אסטרטגיים בין השנים 2025-2023 וכאחראי המשא ומתן לשחרור החטופים. בשנים 2013–2021 כיהן כשגריר ישראל בארצות הברית.

 ראשית חייו 
רון דרמר נולד וגדל במיאמי ביץ', פלורידה, ארצות הברית. אמו, יפה לבית רוזנטל, נולדה בארץ ישראל המנדטורית, להורים שהיגרו מפולין וגרמניה לפני מלחמת העולם השנייה. משפחת האם היגרה לארצות הברית זמן קצר לאחר קום מדינת ישראל. אביו, ג'יי דרמר, היה עורך דין יליד ניו יורק וב-1967 נבחר מטעם המפלגה הדמוקרטית לראשות עיריית מיאמי ביץ'. הוא כיהן בתפקיד זה שתי קדנציות ולימים כיהן באותו תפקיד גם אחיו של דרמר, דייוויד, במשך שלוש קדנציות, אף הוא מטעם המפלגה הדמוקרטית.

דרמר סיים לימודי תואר ראשון בכלכלה וניהול בבית הספר וורטון של אוניברסיטת פנסילבניה והשלים תואר ראשון נוסף בפילוסופיה, כלכלה ומדע המדינה באוניברסיטת אוקספורד, אנגליה. בתקופת לימודיו באוקספורד כיהן כנשיא "חברת לחיים" (L'Chaim Society), בראשות הרב שמואל בוטח, ארגון סטודנטים לקידום התרבות היהודית בקמפוס.

 קריירה 
ממוזער|250px|רון דרמר בפגישת ראש הממשלה נתניהו עם השליח המיוחד למזרח התיכון ג'ורג' מיטשל, 2010

בשנת 1995 החל דרמר לעבוד עבור קמפיין הבחירות של נתן שרנסקי, שהתמודד בבחירות 1996 לכנסת בראשות מפלגת "ישראל בעליה". הוא המשיך לעבוד כיועצו של שרנסקי גם לאחר הבחירות, בתקופה שבה כיהן האחרון כשר התמ"ת בממשלת ישראל העשרים ושבע בראשות בנימין נתניהו. בעקבות זאת החליט לעלות לישראל. דרמר שמר על קשר עם שרנסקי בזמן שזה כיהן כשר הפנים בממשלת ישראל העשרים ושמונה בראשות אהוד ברק. באותו זמן הכיר את נתניהו.

בינואר 2001 החל דרמר לעבוד בעיתון ג'רוזלם פוסט כבעל טור שבועי שנקרא "The Numbers Game" והתפרסם במשך כשלוש שנים. ב-2003 שימש כיועצו האסטרטגי של נתניהו, בעת שזה כיהן כשר האוצר בממשלת אריאל שרון. באותה שנה רכש דרמר 10% מהבעלות במכון הסקרים "מדגם", העורך סקרים עבור חברת החדשות. באפריל 2023 מכר את חלקו.

בשנת 2004 כתב דרמר יחד עם נתן שרנסקי את הספר "The Case for Democracy" (תורגם לעברית כ"יתרון הדמוקרטיה"). הספר יצא לאור בהוצאת שלם והוא מתאר את המלחמה בין הישראלים לפלסטינים, כאחת החזיתות של התנגשות הציביליזציות. אחת הטענות המרכזיות בספר היא שעד שלא תושג דמוקרטיה מלאה ברשות הפלסטינית, יהיה זה בלתי אפשרי להגיע עמה להסכם שלום. כביטוי לכך, נטען שיש לסלק את כל ביטויי ההסתה מספרי הלימוד, למגר את כל מעשי הטרור, להקים תשתיות ראויות ולערוך בחירות מסודרות. הספר זכה לתגובות חיוביות ממספר בכירים בממשל האמריקאי, בהם נשיא ארצות הברית ג'ורג' ווקר בוש ומזכירת המדינה קונדוליזה רייס.

בשנת 2004 מינה אותו נתניהו לציר הכלכלי של ישראל בוושינגטון. כשנכנס לתפקיד ב-2005, נאלץ לוותר על אזרחותו הכפולה האמריקאית-ישראלית, לטובת הישראלית בלבד. במסגרת תפקידו עודד את קרנות הפנסיה האמריקאיות הגדולות להימנע מהשקעת כספי ציבור בחברות הסוחרות עם איראן. במקביל נסע למדינות שונות ברחבי ארצות הברית ונפגש עם מחוקקים מקומיים כדי לשכנעם להימנע מהשקעות באיראן. באותה תקופה קידם אינטרסים של ישראל בתחום הפטנטים, במיוחד בנושא התרופות ובמיוחד בעזרה לחברת טבע. פעל למזכר הבנות חדש בין ארצות הברית לישראל בנוגע לסיוע ביטחוני. הוא סיים את תפקיד זה באמצע שנת 2008.

בעת הבחירות לכנסת השמונה עשרה ב-2009, שימש דרמר כיועץ לקמפיין של נתניהו ולאחר היבחרו מונה ליועץ מדיני בכיר במשרד ראש הממשלה.

 שגריר ישראל בארצות הברית 
באוקטובר 2013 מונה דרמר לשגריר ישראל בארצות הברית.

יונתן פולארד, המרגל הישראלי שישב בכלא האמריקני במשך עשרות שנים, התייחס לדרמר כאחד האנשים שהביאו לשחרורו מהכלא.

פעל ביחד עם ראש המוסד יוסי כהן להקפאת הסנקציות שהטיל הממשל האמריקאי על המיליארדר דן גרטלר בעקבות חשדות לשוחד בסכום של 360 מיליון דולר בתמורה לזכויות כריית מחצבים בקונגו.

במהלך כהונתו נחתמו הסכמי אברהם בתיווך נשיא ארצות הברית דונלד טראמפ. דרמר היווה ציר משמעותי בהבשלת הסכמי אברהם בין ישראל לאיחוד האמירויות הערביות ובחריין. בעקבות ההסכמים נחתמו באותה השנה שני הסכמים נוספים בין ישראל למרוקו וסודאן. מנכ"ל חברת הפארמה פייזר, אלברט בורלא, הביע את הערכתו לדרמר כאחד האנשים שסייעו למדינת ישראל להשיג מיליוני חיסונים נגד מגפת הקורונה.

בינואר 2021 הוחלף דרמר על ידי גלעד ארדן באופן זמני עד למינוי מיכאל הרצוג.
ממוזער|250px|רון דרמר ב לצד ראש הממשלה נתניהו, נשיא ארצות הברית טראמפ וסגן הנשיא פנס, 2020

ביולי 2021 הצטרף דרמר למכון היהודי לביטחון לאומי באמריקה (JINSA), המפרסם בין היתר עבודות על המלחמה בעזה, כעמית מחקר בכיר ובמהלך 2022 אירח פודקאסט יחד עם נשיא המכון מייקל מקובסקי.

היה שותף בחברת ההשקעות Exigent Capital, חברה ירושלמית העוסקת בין היתר בייעוץ אסטרטגי, ייעוץ במוצרי השקעה ומתן שירות למשפחות בעלות הון גבוה, וכן חבר דירקטוריון בחברת נטספרק, העוסקת בין היתר באינטרנט מוגן ומסונן.

בבעלותו המלאה חברה לייעוץ אסטרטגי בשם עדידר, באמצעותה החזיק 10% ממניות חברת "מדגם ייעוץ ומחקר", מכון המחקר של מנו גבע, העורכת סקרי בחירות. הוא סיים את פעילותו בחברה ומכר את אחזקותיו לחברה עצמה יממה לפני הקמת הממשלה והצטרפותו אליה, אך התמורה המלאה תשולם רק ב-2029.

 השר לעניינים אסטרטגיים 
בדצמבר 2022, לאחר הבחירות לכנסת העשרים וחמש, מונה בידי ראש הממשלה נתניהו לשר לעניינים אסטרטגיים בממשלת ישראל השלושים ושבע, שהוקם מחדש לצורך כך. עיקר עיסוקו הוא "בנושאים אסטרטגיים הכוללים את המאבק בתוכנית הגרעין האיראנית, חיזוק הסכמי אברהם, הרחבת מעגל השלום עם מדינות ערב וחיזוק הברית עם ארצות הברית".

בעקבות המחאה נגד הממשלה והרפורמה המשפטית, נתניהו הסמיך את דרמר לכתוב הצעת פשרה למתווה חקיקה שיוסכם על הקואליציה והאופוזיציה. במסגרת תפקידו, דרמר גם חבר ב. במהלך כהונתו, דן דרמר עם בכירים בממשל האמריקני בנושאים ביטחוניים ובהרחבת הסכמי אברהם. לאחר פרוץ מלחמת חרבות ברזל מונה למשקיף בקבינט המלחמה המצומצם שהוקם.

בפברואר 2025 מונה על ידי ראש הממשלה בנימין נתניהו לאחראי על המשא ומתן לשחרור החטופים ולרכז את המאמצים מול השליח האמריקני סטיב ויטקוף. באפריל 2025, לאחר פגישה עם נציגי פורום תקווה פרסמו נציגי הפורום מכתב ביקורתי כלפי דרמר, שבו טענו כי לא קיימת כל תוכנית פעולה אופרטיבית להשבת החטופים.

ב-24 ביולי 2025, פורסם על פי מקורות זרים, כי לראשונה זה שנים נועד השר דרמר בפריז עם שר החוץ הסורי, אסעד חסן א-שיבאני, במעמד מתווך אמריקני – שגריר ארצות הברית בטורקיה תומאס ברק, האמון גם על תיק סוריה ולבנון בממשל טראמפ.

בסוף ספטמבר 2025 במהלך ישיבת הממשלה לאישור מינוי דוד זיני לראש השב"כ, הודיע ראש הממשלה נתניהו לשרים על סיום תפקידו של דרמר כשר בקרוב. פורסם כי בין הסיבות להחלטתו של דרמר לפרוש מהממשלה היו ההפגנות נגד הממשלה שנערכו מול ביתו ובהן קריאות להתפטרותו ולקידום עסקה להשבת החטופים.

ב-9 באוקטובר 2025 חתמה במצרים המשלחת הישראלית בראשותו של דרמר, על העסקה לשחרור כלל 48 החטופים, החיים והמתים, שנותרו בשבי עד תאריך זה.

במשך כל כהונתו בממשלת ישראל ה-37 דרמר לא הגיש הצהרת הון, בניגוד לחובתו כשר וחרף שש תזכורות שקיבל.

ב-11 בנובמבר 2025, הגיש מכתב התפטרות מתפקידו כשר לעניינים אסטרטגיים. פורסם כי למרות סיום תפקידו הרשמי, הוא הוסיף לייעץ לנתניהו בעניינים אסטרטגיים ובקשרים עם ארצות הברית.

 חיים אישיים 
ב-1997 עלה דרמר לישראל ובשנת 1998 נישא לעדי בלומברג (1971–2000), בתו של דוד בלומברג שהיה יו"ר דירקטוריון בנק ירושלים. עדי נפטרה בפברואר 2000. דרמר היה חבר בצוות ההיגוי שהקים את "קרן עדי" לזכרה.

בשנת 2002 דרמר נישא בשנית לרודה פגאנו, עורכת דין בוגרת אוניברסיטת ייל, ולהם חמישה ילדים. מתגורר בשכונת בקעה בירושלים.

 קישורים חיצוניים 


 ארל קוקס, ריאיון עם דרמר, 29 בינואר 2010














 רון דרמר, באתר ערוץ כנסת

 הערות שוליים 

קטגוריה:שגרירי ישראל בארצות הברית
קטגוריה:עובדי משרד ראש הממשלה
קטגוריה:פעילים פוליטיים ישראלים
קטגוריה:בעלי טור יהודים אמריקאים
קטגוריה:נאו-קונסרבטיבים
קטגוריה:עולים בשנות ה-1990
קטגוריה:פעילי הליכוד
קטגוריה:בעלי טור ישראלים
קטגוריה:סגל הג'רוזלם פוסט
קטגוריה:שחקני פוטבול: קוורטרבקים
קטגוריה:בוגרי בית הספר וורטון
קטגוריה:בוגרי אוניברסיטת אוקספורד
קטגוריה:ישראלים ילידי ארצות הברית
קטגוריה:שרים שכיהנו בעת שלא היו חברי כנסת
קטגוריה:שרי ממשלת ישראל השלושים ושבע
קטגוריה:חברי הקבינט המדיני-ביטחוני
קטגוריה:יועצים מדיניים לראש ממשלת ישראל
קטגוריה:בקעה: אישים
קטגוריה:ישראלים שנולדו ב-1971